ব্লগ থেকে স্টেটাস
ফেসবুকে বাংলা লেখার বয়স খুব একটা বেশি নয়। তবে উদ্দীপনাটা ছিলই। নিজের লেখা লিখব। নিজের পাঠক তৈরি করব। কারও কাছে হাত পাতব না। এই কথাগুলো বোধহয় কিছু ‘ফেসবুক সাহিত্যিক’ চ্যালেঞ্জ হিসেবে নিয়েছিলেন। ধরা যাক, তন্ময় মুখোপাধ্যায়ের কথা। যাঁর ব্লগে লেখা কথাগুলোই বই আকারে বেরিয়ে আউট অফ স্টক হয়ে গিয়েছে! কীভাবে? ‘‘এর আগের ফরম্যাট ছিল বিভিন্ন পত্রপত্রিকা, লিট্‌ল ম্যাগাজিন। সেগুলোর পরিবর্ত হয়ে না উঠলেও একটা অ্যাডিশন তো বটেই ফেসবুক। তবে ছাপার কাগজে দেখলে বেশি ভাল তো লাগেই। আগে কে কোন সম্পাদকের পিছনে ঘুরছে, সেটা লেজেন্ডারি ব্যাপার ছিল! সেগুলোকে রিপ্লেস করেনি ফেসবুক, তবে অপশন তো বেরিয়ে এসেছে। তাই অনেকেই চেষ্টা করছেন লেখার। এতে সুবিধা হল, লাইভ ফিডব্যাক। যাতে সংশোধন বা লেখাটাকে আরও ভাল করাও খুব দ্রুত হয়। খারাপ জিনিসটাও জেনে যাওয়া যায়,’’ বললেন তন্ময়। 
২০০৫-’০৬ নাগাদ ব্লগিং ব্যাপারটা শুরু হয়েছিল। সোশ্যাল মিডিয়ায় প্রথমযুগের সাহিত্য! তন্ময় জানালেন, ওই সময় অর্ণব রায়ের ব্লগ ছিল দ্য গ্রেট বং। বাংলায় ব্লগ প্রায় ছিলই না। ধীরে ধীরে বাংলায় অনেকে শুরু করেন। সেটাই ধীরে ধীরে স্টেটাস আপডেটে পরিণত হয়েছে। হয়ে উঠছে ‘জনপ্রিয়’ সাহিত্য। ‘‘আমি শুরু করি ২০০৭’এ। বাংলা ফন্ট তখন কিন্তু সহজলভ্য ছিল না। অভ্র’র মতো ফন্ট এলেও ততটা পপুলার হয়নি। সমস্ত টেকনিক্যাল অসুবিধা নিয়েও কিন্তু ব্লগিং শুরু হয়।’’ তখন ফেসবুক সেভাবে আসেনি। অরকুট’এও স্ক্র্যাপ আদানপ্রদান হতো ব্যক্তিগত পরিসরে। তবে স্টেটাস আপডেট ব্যাপারটা ছিল না। তন্ময় বলছিলেন, ‘‘ফেসবুকের মতো অতটা ইন্টার‌্যাক্টিভ না হলেও ব্লগ সোশ্যাল প্লাটফর্ম তো বটেই। সেখান থেকেই শুরু। এখন ফেসবুকে লোকে অনেক বেশি পড়ে,’’ বললেন তন্ময়। 
পেজ-পুরাণ, ফ্যান বেস
নিজেই পেজ শুরু করে সেখানে ছোট অনুগল্প দিয়ে শুরু। অতঃপর বই এবং এবার বইমেলায় সেই বইয়ের বিপুল জনপ্রিয়তা। অভীক দত্তের ‘শ্রীচরণে সু’ বইটা যার প্রমাণ। ২০১৫ সালে একটা পেজ শুরু করেছিলেন ‘এতো চুদুরবুদুর কেন’। ট্রোল করতেন। আগের বছর একটা বই বেরয় তাঁর। ওই পেজের ছেলেপিলেরাই বইটা সোল্ড-আউট করে দিয়েছিলেন, বললেন অভীক। সেই পেজে সব ধরনের লোকজনের সঙ্গে ঠিক কানেক্ট করা যাচ্ছিল না। সেখান থেকেই ‘শ্রীচরণে সু’, ফেসবুকে জনপ্রিয় আরেকটি পেজ। প্রায় লাখ দেড়েকের উপর ফলোয়ার। ‘‘ওখানে গল্প লিখতে শুরু করি। ওই লেখাগুলোই ‘শ্রীচরণে সু’ নামে বই প্রকাশ করেছি। তিন দিনে দু’শো কপি বিক্রি হয়েছে। কখনওই ভাবিনি, বইটা এত জনপ্রিয় হয়ে যাবে। পেজের গল্প পড়ে যাঁরা আমাকে পছন্দ করছেন, তাঁরাই কিন্তু কিনেছেন,’’ বললেন তিনি।
ফ্যান বেস এভাবেও তৈরি করা যায়! তথাকথিত সাহিত্যের মতো নয় বলেই এই লেখাগুলোর জনপ্রিয়তা বেশি বলে মনে করেন অভীক। ‘‘আমি চাকরি করি। সময় কম। তাই ছোট পরিসরে লেখাগুলো লিখতে হয়। বড় পত্রিকায় লিখতে গেলে যে প্যারামিটারগুলো রয়েছে, সেটা মানা আমাদের মতো যারা লেখে, তাদের পক্ষে মানা মুশকিল’’, বললেন তিনি। তবে হিটের ফর্মুলা টুকে নয়। মৌলিকত্ব। ফেসবুক পাঠক জানকার, মনে করেন অভীক।
নিজস্ব পাঠকগোষ্ঠী 
আরেক অভীকের গল্পও বেশ ইন্টারেস্টিং। মুম্বইয়ে থাকেন অভীক সরকার। নিজেকে ‘সেলসের লোক’ বলতেই পছন্দ করেন। তাঁর মতে, এখন আর সম্পাদকের পিছনে লেখা নিয়ে ছোটার দরকারই নেই। বললেন, ‘‘ফেসবুক আমাদের সামনে বিরাট একটা দিগন্ত খুলে দিয়েছে। ছাপানোর আগে পত্রপত্রিকার কোনও সম্পাদকের কাছে হাত পাততে হয়নি। লেখালিখি শুরু করেছি মোটে ২০১৫’র ডিসেম্বরে। সেলসের লোক। সেলসের লেখা লিখি। কাজেই কনটেন্টটাও নতুন। ফেসবুকে আমরা যারা লিখি, তারা অনেক ধরনের ফর্ম নিয়ে পরীক্ষা-নিরীক্ষা করতে পারি। সেটা করছি বলেই পাঠক সেটা গ্রহণ করছেন।’’ ‘রশে বশে’ নামে আরেকটা গ্রুপে লেখেন অভীক, সেখানে অগ্রজ সাহিত্যিকেরা তাঁকে উত্সাহ দেন। কাজেই এভাবে একটা পাঠকগোষ্ঠী কিন্তু তৈরি করা গিয়েছে। তাছাড়া পাঠকের প্রতিক্রিয়াটা চট করে বোঝা যায় ফেসবুকে। ‘‘অনেকে এও বলেছেন, আমার লেখা পড়ে বাংলা সাহিত্য আবার পড়া শুরু করেছেন। আমার কাছে এটা আনন্দের,’’ বললেন তিনি। তাঁর বই ‘মার্কেট ভিজিট’ প্রকাশিত হয়েছিল বইমেলার আগে। যেটা প্রায় নিশেঃষিত, জানালেন ‘ফেসবুক লেখক’!
স্থায়ী ঠিকানা
‘শান্ত’ নামে রাজা ভট্টাচার্যের লেখা একটি বই এবার বইমেলায় দারুণ হিট। জানালেন, বইয়ের বেশ কয়েকটা গল্প তিনি আগে ফেসবুকে দিয়েছিলেন। রাজা বলছিলেন, ‘‘রামমোহন রায় সাময়িকপত্র চালিয়ে কত লাভ করতেন, জানা নেই। অথচ পরবর্তীকালে প্রকাশনা একটা লাভজনক ব্যবসায় পরিণত হয়েছিল। না হলে এত প্রকাশনা সংস্থা তৈরিই হতো না। ফেসবুকে লেখা তো হালের। এখন দেখার বিষয়, ওই লেখাই যখন বই আকারে বেরোয়, সেটা পাঠক কিনছেন কি না। যেটা ফ্রি-তে পাচ্ছিলেন, অস্থায়ী আকারে ল্যাপটপে বা মোবাইলে পড়ছিলেন, সেটা কি আলমারিতে স্থায়ী হিসেবে রেখে দিতে চান বলেই এত দূর আসছেন কিনতে? ‘শান্ত’ কিন্তু বিক্রি হয়েছে। প্রকাশকও খুশি। পরবর্তী বইটাও আমাকে দিয়ে করতে চান। কারণ তিনি বুঝেছেন, মার্কেটে এই লেখকের লেখার চাহিদা আছে। সেটা যদি ফেসবুকে লিখে অর্জন করে থাকি, অসুবিধা কী!’’ ফেসবুকের মাধ্যমে পাঠকের সঙ্গে লেখকের একটা সম্পর্ক তৈরি হয়। এটাকে ক্রিয়া-প্রতিক্রিয়া-মিথষ্ক্রিয়া মনে করেন রাজা। 
ফেসবুক সাহিত্য কি উত্কৃষ্ট মানের হয়ে উঠতে পারছে? ‘‘যে কোনও জিনিসকেই সময় দিতে হয়। যে কোনও নতুন জিনিসই অনিবার্যভাবে বিরক্ত করে। বঙ্কিমচন্দ্রকে একটা সময় বিদ্যাসাগরের দলের দ্বারা আহত হতে হয়েছে। বিদ্যাসাগরকে তাঁর বিরোধীদের দ্বারা। রবীন্দ্রনাথকে স্তরে স্তবে বিরোধীতা সহ্য করতে হয়েছে। আপনি ‘বঙ্গদর্শন’কে দেখুন। কেউ ভেবেছিল, সেটা ইতিহাস হয়ে যাবে,’’ জবাব রাজার।